שליטה, שחרור ומעמד

מטרת המחקר
מחקר זה מתאר את השינוי הקיצוני בדרכי הארגון של האינטראקציה החברתית של המתבגרים, בהשוואה לדור של הוריהם. המשמעת שנכפית ע"י טלפון משפחתי משותף – שנלווה אליה כעס ההורה שילדו קיבל שיחה באמצע הלילה – הוחלפה, בחצי העשור החולף, בטכנולוגית-תקשורת שנשלטת ע"י המתבגרים עצמם.

הרציונל למחקר
עבודה זו תבחן את הדרכים שבהן הטלפון הנייד השפיע על מערכות יחסי הכוחות בין מתבגרים לבין הוריהם מצד אחד, וחבריהם מצד שני. אחד הנושאים העיקריים שקשורים לשנות ההתבגרות הוא השחרור מההורים וביסוסה של זהות עצמאית אצל המתבגרים. במובנים רבים, קבוצת השווים מהווה מעין מיילדת בתהליך, בכך שהיא מספקת עבור המתבגר מסגרת שבה יוכל לבחון רעיונות, לנסות זהויות שונות ולבחון את המגבלות וההזדמנויות שטמונות בעולם המבוגרים.

תפקידו של הטלפון הנייד
נראה כי גישה לטלפון נייד מובילה לשתי דרכים. מצד אחד, היא יכולה לעזור לפרט לפתח מערכות יחסים חברתיות בתוך קבוצת השווים.הגישה הרחבה והקלה של המתבגרים לטכנולוגית-תקשורת מודרנית ממקמת אותם בתפקיד של צומת ברשת החברתית, ולכן הגישה שלהם להשפעה בקבוצת השווים הינה דינאמית למדי. מצד שני, המכשיר עשוי לכוון את תשומת הלב הרחק מהאינטראקציה החברתית המתרחשת באותו מקום עם המשפחה ולכן להפחית את הפוטנציאל להתאחדות סביב סולידאריות ריטואלית.

באשר לשימוש, הודעות SMS או הודעות טקסט סיפקו למתבגרים צורת אינטראקציה, שהם אימצו ועיצבו על פי מטרותיהם. בעוד שחלק מהבוגרים הצעירים והמבוגרים משתמשים בסוג זה של תקשורת, המתבגרים ברובם הם אלו שאימצו את הודעות ה-SMS והפכו אותן לצורה חיה של אינטראקציה. העלות הנמוכה-יחסית של המערכת, המשיכה ליצור צורות חדשות של סלנג והיכולת האסורה-במקצת לשמור בשקט על קשר עם חבר, למשל במהלך שעות הלימודים או באמצע הלילה תרמו יחד לפופולאריות של המערכת.

שיטת המחקר
במרבית הניתוח נסתמך על חומר של קבוצות מיקוד, המתאר את מצבם של מתבגרים נורבגיים והוריהם. קבוצות המיקוד נערכו ב-1999. בערך 40 מתבגרים, 20 אנשים בגילאי 19-23 ו-20 הורים נכללו ב-10 קבוצות מיקוד נפרדות. נערכו 4 קבוצות מעורבות של מתבגרים בנים ובנות יחד, קבוצה אחת של בנות מתבגרות בלבד וקבוצה אחת של בנים בלבד. לבסוף, נערכו שתי קבוצות עם מתבגרים בקבוצת גיל מאוחרת יותר ושתי קבוצות של הורים למתבגרים. תמלילי הקבוצות נוצרו ונותחו באמצעות תוכנת ניתוח-טקסט, שאפשרה לבצע קטגוריזציה של חלקים בטקסט. על בסיס הקטגוריזציה הראשונית החומר נבחן מחדש כדי לזהות את הנושאים הרלבנטיים לעבודה זו.